**VLADA REPUBLIKE HRVATSKE, zastupana po mr.sc. Nevenu Mimici, potpredsjedniku Vlade Republike Hrvatske**

**i**

**NEZAVISNI SINDIKAT ZNANOSTI I VISDOKOG OBRAZOVANJA, zastupan po predsjedniku Velikog vijeća Vilimu Ribiću,**

**NEZAVISNI SINDIKAT ZAPOSLENIH U SREDNJIM ŠKOLAMA HRVATSKE, zastupan po predsjedniku Branimiru Mihalincu,**

**SINDIKAT HRVATSKIH UČITELJA, zastupan po predsjedniku Zvonimiru Laktašiću,**

zaključili su dana 13. srpnja 2012. godine u Zagrebu slijedeći

**SPORAZUM O VJERODOSTOJNOM TUMAČENJU ODREDBE ČLANKA 3. SPORAZUMA O DODACIMA NA PLAĆU U OBRAZOVANJU I ZNANOSTI**

**Članak 1.**

Među potpisnicima Sporazuma o dodacima na plaću u obrazovanju i znanosti od 25. studenog 2006. godine jedinstveno je i nesporno zajedničko tumačenje odredbe članka 3. Sporazuma o dodacima na plaću u obrazovanju i znanosti, kako slijedi:

Članak 3. Stavak 1) Sporazuma o dodacima na plaću u obrazovanju i znanosti utvrđuje kako će se, u svrhu reguliranja zaostajanja plaća u sustavu obrazovanja i znanosti, prilikom obračunavanja plaće, uz povećanje osnovice utvrđeno u članku 2. Sporazuma o dodacima na plaću u obrazovanju i znanosti, osnovna plaća uvećati dodacima za povećanje obujma i složenosti posla kako slijedi:

* od dana 01. kolovoza 2007. godine: 2,0%
* od dana 01. srpnja 2008. godine: 2.1%
* od dana 01. srpnja 2009. godine: 2.2%
* od dana 01. srpnja 2010. godine: 2.2%
* od dana 01. srpnja 2011. godine: 2.2%
* od dana 01. srpnja 2012. godine: 2,3%

Uvećanja iz članka 3. stavak 1) Sporazuma o dodacima na plaću u obrazovanju i znanosti obračunavaju se na način da se ugovoreni dodaci za svaku godinu obračunavaju na već uračunati dodatak iz prethodne godine.

Pod uvećanjem osnovne plaće dodacima za povećanje obujma i složenosti posla od dana 01. kolovoza odnosno 01. srpnja iz članka 3. Sporazuma o dodacima na plaću u obrazovanju i znanosti potpisnici razumijevaju da se navedeno uvećanje osnovne plaće vrši u prvom sljedećem mjesecu.

Dakle, ako je u Sporazumu o dodacima na plaću u obrazovanju i znanosti ugovoreno da se materijalno pravo isplaćuje ili uvećava „od dana 01. u nekom mjesecu“ to znači da se u prvom sljedećem mjesecu vrši ta primjena, isplata odnosno povišica.

Dajući ovo jedinstveno i nesporno zajedničko tumačenje potpisnici Sporazuma o dodacima na plaću u obrazovanju i znanosti žele da se tumačena odredba članka 3. Sporazuma o dodacima na plaću u obrazovanju i znanosti primjenjuje na samo ovakav način obzirom su kod potpisivanja potpisnici imali upravo ovo zajedničko shvaćanje odredbe koja se potpisuje.

**Članak 2.**

Potpisom ovog Sporazuma Vlada Republike Hrvatske se obvezuje donijeti uredbu kojom će utvrditi uvećanje koeficijenata za obračun plaća učiteljima i nastavnicima u osnovnom i srednjem školstvu.

**Članak 3.**

Uvećanje osnovne plaće od 2,3% iz članka 3. točke 6. Sporazuma o dodacima na plaću u obrazovanju i znanosti od 25. studenoga 2006. godine odgađa se do 1. siječnja 2013. godine.

**Članak 4.**

Ovo vjerodostojno tumačenje primjenjuje se od dana potpisa, dok se odredba članka 3., primjenjuje od 31. srpnja 2012. godine

ZA VLADU REPUBLIKE HRVATSKE ZA SINDIKATE:

**mr.sc.** **Neven Mimica**, **Vilim Ribić**,

potpredsjednik Vlade Republike Hrvatske predsjednik Velikog vijeća Nezavisnog   
sindikata znanosti i visokog obrazovanja

**Branimir Mihalinec,**

predsjednik Nezavisnog sindikata  
zaposlenih u srednjim školama Hrvatske

**Zvonimir Laktašić,**

predsjednik Sindikata hrvatskih učitelja